ITD วอลุ่มแน่น-บวกแรง 19% นิวไฮรอบกว่า 2 ปี ลุ้นผลงาน Q2 สดใส-เล็งคว้างานใหม่ต่อเนื่อง!
ITD วอลุ่มแน่น-บวกแรง 19% นิวไฮรอบกว่า 2 ปี ลุ้นผลงาน Q2 สดใส-เล็งคว้างานใหม่ต่อเนื่อง!
28 พ.ค. 2564

ผู้สื่อข่าวรายงานว่า ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD  ณ วลา 15.17 น. อยู่ที่ระดับ 2.82 บาท บวก 0.46 บาท หรือ 19.49%  ด้วยมูลค่าซื้อขาย 1.40 พันล้านบาท

โดยราคาหุ้นทำนิวไฮในรอบ 2 ปี 7 เดือน โดยเทียบตั้งแต่หุ้นยืนที่ระดับ 2.84 บาท เมื่อวันที่ 17 ต.ค.2561 คาดเก็งกำไรผลงานไตรมาส 2 และปีนี้โตต่อเนื่องหลังไตรมาสแรกพลิกมีกำไรเด่น ขณะเดียวกันบริษัทลุ้นคว้างานใหม่เข้ามาต่อเนื่อง
สำหรับ ITD รายงานผลการดำเนินงานไตรมาส 1 สิ้นสุดวันที่ 31 มีนาคม 2564 พลิกมีกำไรสุทธิ 247.24 ล้านบาท เทียบช่วงเดียวกันของปีก่อนขาดทุนสุทธิ 330.68 ล้านบาท โดยผลการดำเนินงานพลิกมีกำไรโดดเด่นเนื่องจากมีรายได้รวมไตรมาส 1/2564 อยู่ที่ 15,070.16 ล้านบาท เพิ่มขึ้นจากไตรมาส 1/2563 อยู่ที่ 14,572.66 ล้านบาท
โดยส่วนใหญ่มาจากรายได้จากการขายและให้บริการไตรมาส 1/2564 อยู่ที่2,192.07 ล้านบาท เพิ่มขึ้นจากไตรมาส 1/2563 อยู่ที่ 1,686.53 ล้านบาท นอกจากนี้ค่าใช้จ่ายรวมไตรมาส 1/2564 อยู่ที่ 773.92 ล้านบาท ลดลงจากไตรมาส 1/2563 อยู่ที่1,086.30 ล้านบาท
โดยล่าสุดแหล่งข่าวจากวงในบริษัทผู้รับเหมา เปิดเผยว่า ผลการประมูลโครงการก่อสร้างรถไฟทางคู่สายเด่นชัย-เชียงราย-เชียงของ 3 สัญญา ได้แก่ สัญญาที่ 1 ช่วงเด่นชัย-งาว ระยะทาง 103 กม. มีผู้ยื่นซองประมูล 2 ราย คือ กลุ่มกิจการร่วมค้า ITD-NWR (บมจ.อิตาเลียนไทย ดีเวลอปเม้นท์ (ITD) และ บมจ.เนาวรัตน์พัฒนาการ) เสนอราคา 26,568 ล้านบาท ส่วนกลุ่มกิจการร่วมค้า CKST-DC1 (บมจ.ช.การช่าง(CK) บมจ.ซิโน-ไทย เอ็นจิเนียริ่ง แอนด์ คอนสตรัคชั่น (STEC) และบ.นอกตลาด) เสนอราคา 26,700 ล้านบาท โดยกลุ่ม ITD-NWR เสนอราคาต่ำที่สุด จากราคากลาง 26,599.17 ล้านบาท
สัญญาที่ 2 ช่วงงาว-เชียงราย ระยะทาง 132 กม. มีผู้ยื่นซองประมูล 2 ราย กลุ่มกิจการร่วมค้า CKST-DC2 เสนอราคา 26,900 ล้านบาท ส่วน ITD เสนอราคา 27,025 ล้านบาท โดยกลุ่มกิจการร่วมค้า CKST-DC2  เสนอราคาต่ำสุด จากราคากลาง 26,913.78 ล้านบาท
และสัญญาที่ 3 ช่วงเชียงราย-เชียงของ ระยะทาง 87 กม. มีผู้ยื่นซองประมูล 2 ราย กลุ่มกิจการร่วมค้า CKST-DC3 เสนอราคา 19,390 ล้านบาท ส่วน ITD เสนอราคา 19,600 ล้านบาท โดยกลุ่มกิจการร่วมค้า CKST-DC3 เสนอราคาต่ำสุด จากราคากลาง 19,406.31 ล้านบาท
อนึ่ง การรถไฟแห่งประเทศไทย (รฟท.) คาดว่าจะจะประกาศผู้ชนะอย่างเป็นทางการได้ในวันที่ 9 ก.ค.นี้ หลังจากเสนอต่อคณะกรรมการ รฟท.ในช่วงต้นเดือน ก.ค.